Drie vas ná kaping waarin polisieman sterf | Maroela Media
Drie vas ná kaping waarin polisieman sterf
Drie verdagtes sal na verwagting vandag in die Temba-landdroshof naby Hammanskraal verskyn op aanklag van moord, kaping en gewapende roof.
Maj. Mack Mngomezulu, woordvoerder van die polisie, het gesê die drie verdagtes is Donderdag in Temba in hegtenis geneem nadat die polisie verskeie leidrade opgevolg het. Die inhegtenisnemings volg nadat konst. Sello Machete (36) verlede Vrydagaand doodgeskiet en sy vriendin gewond is.
Volgens Mngomezulu het Machete die aand by sy vriendin in Stinkwater gekuier en het hulle buite die huis in sy amptelike motor gesit. Twee mans het glo die motor genader en op Machete en sy vriendin losgebrand. Die verdagtes het glo hierna Machete se dienspistool gesteel en hom en sy vriendin uit die motor geruk voordat hulle weggejaag het.
Mngomezulu het gesê die motor is later 'n paar kilometer verder gevind. Daar word vermoed dat die motief vir die moord was om 'n vuurwapen te steel. Volgens Mngomezulu het die verdagtes geen vuurwapens in hul besit gehad toe hulle in hegtenis geneem is nie. Daar word intussen ook steeds gesoek na Machete se dienspistool.
Gauteng Hammanskraal SAPD
Bejaarde van Bfn kritiek na hameraanval
Ek vra maar net. Hoe is dit moontlik dat 'n konstabel kan gaan kuier by sy vriendin met sy ampsmotor?, of het dit ook nou verander dat hulle as hulle nie aan diens is nie, met die ampsmotors gaan rondrits
Jy het raakgesien van vele lesers gaan mis lees, Anet. Die polisie behoort daaroor 'n verklaring uit te reik.
Hy moet seker n baie slim konstabel wees om te kwalifiseer vir n ampsmotor, maar nie slim genoeg om te verhoed dat sy dienspistool gesteel word nie.